PSL วอลุ่มแน่น-บวกแรง 6% ลุ้นปีนี้พลิกกำไรแตะ 1.75 พันลบ. รับค่าระวางเรือ-ส่งออกพุ่ง
PSL วอลุ่มแน่น-บวกแรง 6% โดย ณ เวลา 11.20 น. อยู่ที่ระดับ 20.00 บาท บวก 1.20 บาท ลุ้นปีนี้พลิกกำไรแตะ 1.75 พันลบ. รับค่าระวางเรือ-ส่งออกพุ่ง แนะซื้อเคาะเป้า 24 บาท
8 มิ.ย. 2564

ผู้สื่อข่าวรายงานว่า วันนี้(8 มิ.ย.64) ราคาหุ้นบริษัท พรีเชียส ชิพปิ้ง จำกัด (มหาชน) หรือ PSL ณ เวลา 11.20 น. อยู่ที่ระดับ 20.00 บาท บวก 1.20 บาท หรือ 6.38% สูงสุดที่ระดับ 20.20 บาท ต่ำสุดที่ระดับ 18.70 บาท ด้วยมูลค่าการซื้อขาย 728.80 ล้านบาท ราคาหุ้นปรับตัวแรงในรอบ 6 ปี 9 เดือน โดยเทียบตั้งแต่หุ้นยืนที่ระดับ 20.25 บาท เมื่อวันที่ 11ก.ย.2557

บล.เคทีบีเอสที ระบุในบทวิเคราะห์ว่า แนะนำ “ซื้อ” หุ้น PSL ที่ราคาเป้าหมาย 24 บาท อิง PER ปี 2564 ที่ 25 เท่า โดยชอบหุ้น PSL จาก 2 เหตุผลหลัก คือ 1) แนวโน้มผลการดำเนินงานที่พลิกกลับมามีกำไรและเติบโตดีมากในปี 2564
รวมทั้ง 2) สัดส่วนรายได้ 99% มาจากธุรกิจเดินเรือและสัดส่วนของกองเรือเพียง 17% ได้ทำสัญญา fixed contract ระยะเกิน 1 ปีซึ่งจะทำให้ PSL ได้ประโยชน์โดยตรงจากดัชนี Baltic Supramax Index (BSI) ที่ปรับขึ้นมาทำสถิติสูงสุดใหม่ในรอบ 10 ปี อย่างต่อเนื่อง หนุนโดย global demand ที่คาดโต 4% เมื่อเทียบจากปีก่อน สูงกว่า global supply ของกองเรือที่จะโตเพียง 1.5% เมื่อเทียบจากปีก่อนในปี 2564 (order book ต่ำสุดในทศวรรษ)
ทั้งนี้ประเมินกำไรสุทธิปี 2564 จะพลิกกลับมากำไรที่ 1.57 พันล้านบาท (จากขาดทุน 1.30 พันล้านบาทในปี 2563) จากรายได้เติบโต 67% เมื่อเทียบจากปีก่อน หนุนโดยค่าระวางที่ปรับตัวขึ้น 2) GPM คาดปรับตัวดีขึ้นเป็น 39.1% (ใกล้เคียงปี 2553 ที่ดัชนี BSI Index อยู่ที่ระดับ 2,000-3,000 จุด)